Sorø-Vedde-banen

Sorø-Vedde-banen – eller Veddebanen – var 1903-50 en dansk statsbane mellem Sorø på København-Korsør-banen og Vedde på Høng-Tølløse Jernbane.

Historie 
En væsentlig begrundelse for at anlægge banen var at Sorø manglede en station inde i byen. Byens station på København-Korsør-banen var pga. de store søer omkring byen placeret 2 km syd for byens centrum i byen Frederiksberg.

Ved den store jernbanelov fra 1894 fik regeringen bemyndigelse til at udfærdige koncession for Sorø-Vedde-banen som privatbane, hvor staten bidrog med halvdelen af anlægsudgifterne. Koncessionen blev efter ansøgning givet til Sorø byråd 1. maj 1900, men banen endte med at blive drevet af staten, som overtog banen i uopsigelig forpagtning. 20. november 1902 blev anlægget overdraget til DSB, og 1. februar 1903 startede driften.

Den store jernbanelov fra 1918 indeholdt en forlængelse fra Vedde til Holbæk øst om Åmosen. Den blev som de fleste andre projekter i denne lov ikke realiseret og ville heller ikke have ændret på, at banen gik gennem et tyndt befolket område.

Strækningsdata 
 Åbnet 1. februar 1903
 Samlet længde: 15,9 km
 Enkeltsporet
 Sporvidde: 1.435 mm
 Skinnevægt: 22,5 kg/m
 Maks. hastighed: 45 km/t
 Nedlagt: Persontrafikken 30. juni 1933, godstrafikken 8. oktober 1950

Standsningssteder 
 Sorø station (So) i km 0,0 – forbindelse med København-Korsør-banen. På Veddebanens tid blev stationen også kaldt Sorø Landstation til forskel fra Bystationen. Veddebanen havde selv 3 spor, drejeskive og tosporet lokomotivremise. Senere kom en træremise til rangertraktoren, der klarede trafikken, da banen blev godsbane.
 Sorø By station (By) i km 2,6 med 4 gennemgående spor, 3 stikspor til enderampe, varehuset og privat oliedepot samt læssespor ved svineslagteri og dyrskueplads.
 Pedersborg station (Pb) i km 5,2.
 Døjringe station (Dr) i km 8,7. I km 9,1 var der sidespor til Døjringe grusgrav, optaget 1923.
 Munke Bjergby station (Mb) i km 12,3.
 Vedde station (Ved) i km 15,9 – forbindelse med Tølløsebanen.

Bevarede stationsbygninger

Nedlæggelsen 
Det i 1930 nedsatte "stykgodsudvalg" foreslog, at persontrafikken på banen blev indstillet. I henhold til Lov af 20. maj 1933 købte staten banen, hvorved den løstes af sin forpagtningsforpligtelse, og banen blev fra 1. juli 1933 drevet som godsbane. Ved overgangen til vinterkøreplanen 8. oktober 1950 blev godstrafikken mellem Sorø By og Vedde indstillet, og 30. september 1951 begyndte man at tage sporet op.

Den korte strækning mellem Sorø Station og Sorø By blev nedsat til sidespor under Sorø Station. Foruden godstrafikken blev der kørt udflugtstog, og der blev i 1952 oprettet et lille trinbræt tæt ved Sorø Sø, hvor passagererne kunne stige om til en turistbåd.

Sidste tog mellem Sorø Station og Sorø By kørte i 1970 og sporene blev fjernet i 1975.

Strækninger hvor banetracéet er bevaret 
3 km af banens tracé er bevaret og tilgængeligt, bl.a. Veddestien fra bymidten mod Pedersborg.

Noter

Eksterne kilder/henvisninger 

 Niels Jensen: Danske jernbaner 1847-1972. J.Fr. Clausens Forlag 1972 , s. 138-140
 Lokalhistorisk Arkiv, Stenlille
 EVP (Erik V. Pedersen: Sorø - Vedde Banen)
 Signalposten 1964/2 (Sorø-Vedde), s. 21f. og 30f.

Se også 
 Vandring og cykling på nedlagte jernbaner i Danmark#Sorø-Vedde
 Danske jernbaner

Nedlagte jernbanestrækninger i Danmark
Etableret i 1903
Ophørt i 1950